b'\n_START_ARTICLE_\nS/S Prinsessa Armaada\n_START_PARAGRAPH_\nPrinsessa Armaada on ollut vuodesta 1950 usean laivan nimi. _NEWLINE_Ensimm\xc3\xa4inen Prinsessa Armaada sai nimen 28. kes\xc3\xa4kuuta 1950 teht\xc3\xa4ess\xc3\xa4 elokuvaa Kaunis Veera eli Ballaadi Saimaalta. Repola Oy:n (my\xc3\xb6hemmin Repola-Viipuri Oy) laivastoon kuulunut laiva oli sit\xc3\xa4 ennen Pikisaari 3, ja alun perin se oli S/S Uolevi. Alus poistettiin rekisterist\xc3\xa4 vuonna 1956 ja romutettiin. Sen j\xc3\xa4lkeen Prinsessa Armaadaksi nimitettiin muutamaksi vuodeksi Pikisaari 1, mutta aluksen nimeksi palautettiin 1959 Pikisaari 1, ja Prinsessa Armadaksi tuli Pikisaari 2._NEWLINE_Lappeenrannan kaupungin omistama Saimaan Matkailijayhdistys osti Pikisaari 2:n eli Prinsessa Armaadan, ja se siirtyi huvitarkoituksiin. Siit\xc3\xa4 tuli kahvilalaiva Lappeenrantaan, ja kahdeksan vuoden k\xc3\xa4yt\xc3\xb6n j\xc3\xa4lkeen se vuonna 1967 romutettiin, kun sen pohja todettiin Lappeenrannan telakalla niin lahoksi, ettei kunnostus kannattanut taloudellisesti._NEWLINE_Saimaan Matkailijayhdistys osti Rauma-Repolaksi muuttuneelta yritykselt\xc3\xa4 entisen kahvilalaivan tilalle uuden eli Pikisaari 4:n. Alkuper\xc3\xa4iselt\xc3\xa4 nimelt\xc3\xa4\xc3\xa4n laiva oli S/S Suomi, mutta muuttui ensin Pikisaari 4:ksi ja sen j\xc3\xa4lkeen Prinsessa Armaadaksi ja on t\xc3\xa4ll\xc3\xa4 nimell\xc3\xa4 edelleen. Se kunnostettiin kahvilaksi Kaukaan telakalla. Se oli aluksi kahvilana ja sai 1980 keskiolutoikeudet, jolloin siit\xc3\xa4 tuli ravintolalaiva._NEWLINE_Pikisaari-nimiset laivat olivat Repola-Viipuri Oy:n laivaston laivoja. Kun ne nimettiin 1940-luvulla uudelleen, kaikki tervah\xc3\xb6yryt saivat nimen Pikisaari, ja ne erotti toisistaan numero.'